Úradný vestník L 143 , 30/04/2004 S. 0097 - 0098



Rozhodnutie Rady z 21. apríla 2004, ktoré sa týka uzavretia dohody medzi Európskym spoločenstvom a osobitnou administratívnou oblasťou Čínskej ľudovej republiky Macao o opätovnom prijatí osôb s pobytom bez povolenia (2004/424/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 63 ods. 3 písm. b) v spojitosti s druhou vetou prvého pododseku článku 300 ods. 2 a prvým pododsekom článku 300 ods. 3, so zreteľom na návrh Komisie, so zreteľom na stanovisko Európskeho parlamentu [1], keďže: (1) Komisia, konajúc v mene Európskeho spoločenstva, vyjednala dohodu s osobitnou administratívnou oblasťou Čínskej ľudovej republiky Macao o opätovnom prijatí osôb s pobytom bez povolenia. (2) Táto dohoda bola podpísaná v mene Európskeho spoločenstva 13. októbra 2003 s výhradou jej možného neskoršieho uzavretia. (3) Táto dohoda by sa mala schváliť. (4) Dohoda zavádza Výbor na opätovné prijímanie, ktorý môže vykonávať rozhodnutia s právnym účinkom. Je preto nevyhnutné určiť, kto zastupuje spoločenstvo v rámci výboru, a ustanoviť postup na stanovenie, ako sa prijíma stanovisko spoločenstva. (5) V súlade s článkom 3 protokolu o stanovisku Spojeného kráľovstva a Írska, pripojenom k Zmluve o Európskej únii a k Zmluve o založení Európskeho spoločenstva, Spojené kráľovstvo oznámilo svoje prianie podieľať sa na prijatí a uplatňovaní tohto rozhodnutia. (6) V súlade s článkami 1 a 2 protokolu o stanovisku Spojeného kráľovstva a Írska, pripojenom k Zmluve o Európskej únii a k Zmluve o založení Európskeho spoločenstva, a bez vplyvu na článok 4 daného protokolu sa Írsko nepodieľa na prijatí tohto rozhodnutia a nie je ním viazané ani nepodlieha jeho uplatňovaniu. (7) V súlade s článkami 1 a 2 protokolu o stanovisku Dánska pripojenom k Zmluve o Európskej únii a k Zmluve o založení Európskeho spoločenstva sa Dánsko nepodieľa na prijatí tohto rozhodnutia a nie je ním viazané ani nepodlieha jeho uplatňovaniu, ROZHODLA SA TAKTO: Článok 1 Dohoda medzi Európskym spoločenstvom s osobitnou administratívnou oblasťou Čínskej ľudovej republiky Macao o opätovnom prijatí osôb s pobytom bez povolenia a vyhlásenia k nej pripojené sa týmto schvaľujú v mene spoločenstva. Znenie dohody sa pripája k tomuto rozhodnutiu. Článok 2 Predseda Rady vydá oznámenie ustanovené v článku 20 ods. 2 dohody [2]. Článok 3 Komisia, ktorej pomáhajú odborníci z členských štátov, zastupuje spoločenstvo vo Výbore na opätovné prijímanie ustanovenom článkom 17 dohody. Článok 4 Stanovisko spoločenstva v rámci Výboru na opätovné prijímanie s ohľadom na prijatie jeho rokovacieho poriadku, ako sa to vyžaduje podľa článku 17 ods. 5 dohody, sa prijme Komisiou po konzultácii s osobitným výborom vymenovaným Radou. Pri všetkých ostatných rozhodnutiach Výboru na opätovné prijímanie sa stanovisko Komisie prijíma Radou, konajúc kvalifikovanou väčšinou na návrh Komisie. Článok 5 Toto rozhodnutie sa uverejní v Úradnom vestníku Európskej únie. V Luxemburgu 21. apríla 2004 Za Radu predseda J. Walsh [1] Stanovisko doručené 26. februára 2004 (ešte nezverejnené v úradnom vestníku). [2] Dátum nadobudnutia účinnosti dohody sa uverejní v Úradnom vestníku Európskej únie Generálnym sekretariátom Rady. --------------------------------------------------